Verðandi matreiðslumeistarar í Barcelona kynnast íslenska þorskinum Kynning á söltuðum íslenskum þorski var haldin í CETT , sem er matreiðslu - , hótel - og ferðamálaskóli í Barcelona og í hópi virtari skóla á þessu sviði í Katalóníu á Spáni . Kynningin er hluti af markaðsverkefninu „ Saltaðar þorskafurðir í Suður Evrópu “ . Kynning á söltuðum íslenskum þorski var haldin í CETT , sem er matreiðslu - , hótel - og ferðamálaskóli í Barcelona og er í hópi virtari skóla á þessu sviði í Katalóníu á Spáni . Kynningin er hluti af markaðsverkefninu „ Saltaðar þorskafurðir í Suður Evrópu “ sem Íslandsstofa hefur stýrt undanfarin ár í samstarfi við framleiðendur og söluaðila á söltuðum þorski . Alls fengu 137 nemar við skólann að kynnast íslenska þorskinum í þriggja tíma dagskrá . Paco Perez , katalónskur Michelin kokkur , sá um sýnikennslu á nokkrum mismunandi réttum úr íslenskum þorski . Paco Perez , sem ræður ríkjum á veitingastaðnum Miramar í nágrenni Barcelona , náði vel til nemenda skólans en veitingastaðir hans hafa samtals fimm Michelin stjörnur . Kristinn Björnsson frá Íslandsstofu fjallaði um íslenska þorskinn , veiðar og vinnslu , en kom einnig inn á mismunandi vinnsluaðferðir og afurðaflokka á spænska markaðnum . Astrid Heldadóttir frá aðalkjörræðisskrifstofunni í Barcelona hélt einnig stutt ávarp um Ísland við upphaf kynningarinnar . Næstu tvær vikur eftir kynningardaginn voru helgaðar söltuðum þorski frá Íslandi og voru réttir á boðstólum bæði á veitingastað og kaffiteríu skólans sem opin eru fyrir almenningi . Eitt af markmiðum ársins 2015 í markaðsverkefninu var að þróa fræðsluverkefni fyrir kokkaskóla . Þetta markmið náðist á síðasta ári með kynningum í þremur kokkaskólum á Spáni ( Madrid , Valencia og Bilbao ) og einum í Portúgal ( Lissabon ) . Núna hafa ungir matreiðslunemar í Barcelona bæst í þennan góða hóp . Samtals hafa því rúmlega 400 nemendur fengið kynningu á leyndarmálinu á bak við íslenska þorskinn á þessum fimm kynningum . Eitt af markmiðum verkefnisins fyrir 2016 er að þróa þessar kynningar í kokkaskólunum enn frekar til að efla útkomuna . Þetta verður gert með kynningum í nýjum kokkaskólum sem og eftirfylgni við hina skólana .